Yfirlýsing vegna deilu sjúkraþjálfara og SÍ Fréttir 13.11.2019 Landssamtökin Þroskahjálp lýsa miklum áhyggjum vegna þeirrar stöðu sem komin er upp milli sjúkraþjálfara og Sjúkratrygginga Íslands . Ljóst er að þeir sem verst finna fyrir afleiðingum deilunnar eru fatlað fólk og börn . Fatlað fólk og fjölskyldur þess hefur oft ekki mikið á milli handanna og á þar að auki oft mjög erfitt með að leggja út háar fjárhæðir . Óljóst virðist vera hvernig endurgreiðslum er og verður háttað hjá Sjúkratryggingum Íslands og frásagnir eru um að fólki hafi verið synjað um endurgreiðslu . Þá hafa borist fregnir af því að sjúkraþjálfarar hafi fellt niður tíma vegna þess að þeir segjast ekki treysta því að skjólstæðingar sínir fái endurgreitt . Margir einstaklingar þurfa á mikilli og stöðugri þjálfun að halda og þurfa að sækja sína þjónustu til einkarekinna stofa , sér í lagi úti á landi . Það er fullkomlega óásættanlegt að fatlað fólk klemmist sífellt á milli í deilum sem það á ekki aðild að . Landssamtökin Þroskahjálp skora því hér með á deiluaðila að koma sér án tafar saman um það sem gera þarf til að tryggt verði að fatlað fólk og fötluð börn geti fengið þá sjúkraþjálfun sem þau eiga rétt á og þurfa nauðsynlega á að halda án þess að þurfa að óttast að fjárhagur þeirra eða aðstandenda fari á hliðina .